|  |
| --- |
| **NOTA INFORMATIVĂ**  **cu privire modificarea unor Hotărîri de Guvern și**  **abrogarea unor Hotărâri de Guvern** |
| **1.** **Denumirea autorului şi, după caz, a participanţilor la elaborarea proiectului** |
| Autorul proiectului hotărârii Guvernului cu privire la modificarea unor Hotărâri de Guvern și și abrogarea unor Hotărâri de Guvern” este Ministerul Finanțelor, desemnat responsabil de politica în domeniul salarizării în sectorul bugetar. |
| **2.** **Condițiile ce au impus elaborarea proiectului de act normativ şi finalităţile urmărite** |
| Elaborarea prezentului proiect de hotărâre de Guvern este condiționat de faptul că, odată cu aprobarea Legii nr.270/2017 privind sistemul de salarizare în sectorul bugetar, prevederile Hotărârii Guvernului nr.650/2006 privind salarizarea militarilor, efectivului de trupă şi corpului de comandă angajaţi în serviciul organelor apărării naţionale, securităţii statului şi ordinii publice, precum şi a funcţionarilor publici cu statut special din cadrul sistemului administrației penitenciare au devenit neaplicabile.  Astfel, au fost revizuite prevederile în partea ce ține de drepturile bănești acordate militarilor Forțelor Armate, funcționarilor publici cu statut special din cadrul Ministerului Afacerilor Interne și studenților instituțiilor de învățământ din domeniul milităriei, care au fost înglobate în Hotărârile Guvernului ce conțin prevederi similare.  Totodată, proiectul conține prevederi privind completarea Hotărârii Guvernului nr. 1231/2018 cu prevederi privind stabilirea sporului cu caracter specific pentru activități speciale de combatere a terorismului, în contextul menținerii prevederilor ce țin de achitarea indemnizației similare. Concomitent, în scopul aplicării prevederilor art.21 din Legea nr.270/2018 privind sistemul unitar de salarizare în sectorul bugetar, care stabilește în sarcina Guvernului adoptarea modului de acordare a premiului anual, prezentul proiect a fost completat cu Regulamentul privind modul de calculare și plată a premiului anual personalului din unitățile bugetare.  Aprobarea şi implementarea actului normativ va avea un impact pozitiv, în vederea menținerii unor drepturi ale personalului menționat. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect nu are ca scop armonizarea legislației naționale cu legislația Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul hotărârii de Guvern prevede completarea Hotărîrii Guvernului nr.1009/2006 cu prevederi privind soldele de studii studenților instituțiilor de învățământ din domeniul milităriei.  Totodată, au fost menținute prevederile ce țin de achitarea indemnizațiilor unice absolvenților Academiei Militare a Forțelor Armate și Academiei de Poliție. Cu prevederi în acest sens a fost completat Regulamentul cu privire la organizarea și realizarea învățîmintului și cercetării în cadrul Academiei „Ștefan cel Mare” a Ministerului Afacerilor Interne, aprobat prin Hotărîrea Guvernului nr.429/2020 și Regulamentul cu privire la modul de organizare şi desfăşurare a învăţămîntului în Academia Militară a Forţelor Armate “Alexandru cel Bun”, aprobat prin Hotărârea Guvernului nr.980/2010.  Concomitent, se propune completarea Regulamentului cu privire la modul de îndeplinire a serviciului militar în Forțele Armate, aprobat prin Hotărîrea Guvernului nr.941/2006 cu prevederi privind acordarea soldelor bănești militarilor în termen din cadrul Forțelor Armate, plata indemnizațiilor lunare pentru rezerviștii chemați la cantonamente, precum și indemnizațiilor unice de instalare și de transfer.  În scopul menținerii dreptului la diurne a militarilor prin contract, detașați în contingentul militar de asigurare a regimului de încetare a focului şi a securităţii în zona de conflict (Forțele de menținere a păcii), precum și pentru perioada aflării militarilor prin contract în cantonamente, cu prevederi în acest sens a fost completat Regulamentul cu privire la delegarea salariaților entităților din Republica Moldova, aprobat prin Hotărârea Guvernului nr.10/2012.  În același timp, Hotărârea Guvernului nr. 1231/2018 a fost completată cu prevederi privind stabilirea sporului cu caracter specific pentru activități speciale de combatere a terorismului personalului antrenat în astfel de activități și beneficiază actualmente de aceste plăți sub formă de indemnizație, care vor fi integrate în salariul lunar.  La fel au fost preluate din Hotărârea Guvernului nr. 282/2017 „Cu privire la aprobarea normei didactice și a costului unei ore academice a formatorilor Institutului Național al Justiției” prevederile privind costul unei ore academice pentru instruirea inițială, instruirea continuă și instruirea la distanță de către formatorii netitulari în cadrul Institutului Național de Justiție.  Prin prisma proiectului respectiv, în temeiul art.21 din Legea nr.270/2018 privind sistemul unitar de salarizare în sectorul bugetar se propune aprobarea Regulamentul privind modul de calculare și plată a premiului anual personalului din unitățile bugetare. Regulamentul prevede calcularea premiului anual în procente din salariul de bază, stabilit salariatului la sfârșitul lunii noiembrie al anului de gestiune, sau la ultima zi lucrătoare anterioară sfârșitului lunii noiembrie pentru persoanele cu care au fost suspendate sau încetate raporturile de serviciu/contractele individuale de muncă, proporțional timpului efectiv lucrat în anul de gestiune. Premiul anual se acordă în luna decembrie a anului de gestiune.Pentru acordarea premiului anual pot fi utilizate mijloacele fondului de salarizare în mărime de până la 50% din salariile de bază ale persoanelor cu drept de a beneficia de premiul anual.  În contextul operării modificărilor și completărilor în Hotărîrile prenotate și în corespundere cu prevederile art. 1 (3) din legea nr. 270/2018 se propune abrogarea Hotărârii Guvernului nr.650/2006 „Privind salarizarea militarilor, efectivului de trupă şi corpului de comandă angajaţi în serviciul organelor apărării naţionale, securităţii statului şi ordinii publice, precum şi a funcţionarilor publici cu statut special din cadrul sistemului administrației penitenciare”, Hotărîrii Guvernului nr. 534/2012 „Cu privire la aprobarea Normativelor de plată pentru prestarea serviciilor de cercetări științifice de către angajații organizațiilor de drept public din sfera științei și inovării participanți la proiectele de cercetare-dezvoltare europene și internaționale” și Hotărîrii Guvernului nr. 282/2017 „Cu privire la aprobarea normei didactice și a costului unei ore academice a formatorilor Institutului Național al Justiției”. |
| **5.Fundamentarea economico-financiară** |
| Implementarea noilor prevederi nu va necesita cheltuieli suplimentare din bugetul de stat deoarece aceste drepturi sunt achitate și în prezent, iar mijloacele financiare sunt prevăzute în bugetele instituțiilor implicate. Astfel, pentru achitarea drepturilor menționate supra din bugetul de stat au fost alocate mijloace financiare în sumă de circa 16,7 mil. lei în anul 2019 și circa 18,4 mil. lei au fost aprobate pentru anul 2020. |
| **6.** **Modul de încorporare a actului în cadrul normativ în vigoare** |
| Proiectul elaborat se încadrează în cadrul normativ în vigoare, iar promovarea acestuia și eventuala sa aprobare nu va genera ca consecință necesitatea amendării altor acte normative. |
| **7. Avizarea şi consultarea publică a proiectului** |
| *În scopul respectării prevederilor Legii nr.239/2008 privind transparența în procesul decizional, proiectul hotărârii de Guvern este plasat pe pagina web oficială* [*www.particip.gov.md*](http://www.particip.gov.md)*.*  *Proiectul va fi supus consultărilor publice cu toate părțile interesate și va urma avizarea oficială în condițiile cadrului normativ.* |
| **8. Constatările expertizei anticorupţie** |
| *Se va completa după efectuarea expertizei anticorupție.* |
| **9. Constatările expertizei juridice** |
| *Se va completa după efectuarea expertizei juridice.* |

**SECRETAR DE STAT Tatiana IVANICICHINA**